Papersnake/gushiwen huggingface dataset:
再和错综其韵
杨万里（宋代）

家书希到恐缘遥，岂有全无鴈扫霄？
屈指大刀违破镜，负渠缩项及长腰。
何当竹外扁舟去，趁取梅梢未雪消。
赖有可人同舍客，破愁得句似参寥。
句
王文淑（宋代）

草草杯盘供语笑，昏昏灯火话平生。
徒弟宗璞建施水庵请赞
释智愚（宋代）

等是垂慈，初无门户。璞玉既分兮可观，梵仪顿举兮难睹。

凌霄峰顶看云人，普化堂中第一祖。
驿途还至通州二首 其二
周伯琦（元代）

潞河上水似登天，破浪云帆借我便。宣室复祠仍汉畤，薰风入耳听虞弦。
洞庭南馆
张祜（唐代）

一径逗霜林，朱栏绕碧岑。地盘云梦角，山镇洞庭心。

树白看烟起，沙红见日沉。还因此悲屈，惆怅又行吟。
食冰
孔武仲（宋代）

冬冰冽冽虽可畏，夏冰皎皎人共喜。
休论中使押金槃，荷叶裹来深宫裹。
胸烦肺涸聊一苏，任尔青蝇相趁死。
经时不坏已可怜，济物之功尚如此。
人言霜雪比小人，我谓坚冰似君子。
宝陀三句 其二
释普济（宋代）

宝陀一玄，掣臂揎拳。打失鼻孔，苍天苍天。
怡然以垂云新茶见饷报以大龙团仍戏作小诗
苏轼（宋代）

妙供来香积，珍烹具大官。
拣芽分雀舌，赐茗出龙团。
晓日云庵暖，春风浴殿寒。
聊将试道眼，莫作两般看。
糖霜
洪希文（元代）

春馀甘蔗榨为浆，色弄鹅儿浅浅黄。金掌飞仙承瑞露，板桥行客履新霜。

携来已见坚冰渐，嚼过谁传餐玉方。输与雪堂老居士，牙盘玛瑙妙称扬。
八仙径
王勃（唐代）

柰园欣八正，松岩访九仙。
援萝窥雾术，攀林俯云烟。
代北鸾骖至，辽西鹤骑旋。
终希脱尘网，连翼下芝田。
房侍御邀登观音台
于慎行（明代）

杰观俯重台，烟波四望开。霞边千树没，杯底片帆来。

霜月寒相射，云鸿暮转哀。滔滔大江水，到海几时回。
久疾
陆游（宋代）

久疾无时已，残年莫更论。
流离魂未返，穷苦舌空存。
耕垄关心事，祠官荷主恩。
但愁垂老眼，不见定中原。
题丁虚江诗卷二首 其一
萧立之（宋代）

江以一虚涵万象，人于方寸著千年。勿实所无空所有，亦知诗法似参禅。
赐游清馥殿 其二
严嵩（明代）

十里宜春苑，金堤覆绿杨。水涵瑶殿碧，花簇锦亭芳。

驰道通长乐，离宫接建章。微臣一何幸，留赏沐恩光。
九月三日喜雨，盖不雨四十日矣
杨万里（宋代）

玉帝愁闻早，雷公怒见须。
搜龙无嚲处，倒海不遗余。
稻里云初活，荞梢雪再铺。
老农啼又笑，欲去且安居。
次韵酬顾惟庸闻杨铭甫抗疏
王缜（明代）

许身报国重南金，泄冶当年未谏淫。何况泰陵传是水，几人肉食不关心。

朝阳鸣凤淩霄立，峭壁孤松耐雪侵。正值圣明求谠论，未闻山海择高深。
拜三川守
李绅（唐代）

恭承宠诏临伊洛，静守朝章化比闾。风变市儿惊偃草，

雨晴郊比谬随车。改张琴瑟移胶柱，止息笙篁辨鲁鱼。

唯有从容期一德，使齐文教奉皇居。
祀寒山先墓
德隐（清代）

一天风雨倍伤离，回首寒泉曲涧西。伯道祠边猿独唳，中郎墓涧鸟空啼。

尘飞台阁书还在，雪压松筠鹤自栖。从此素丝凭世染，漫怜志与白云齐。
和周丞丈游洞霄韵
史宗恺（宋代）

苕溪之源流洞天，中有福地寿可延。
山盘九锁到空谷，石间隐蹟知其仙。
悬崖险阻不易到，来者悚观须有缘。
道边兽石卧狮虎，庭下镜沼流潺湲。
东游大涤阻天柱，西至石室飞寒泉。
云房石磴络苔藓，疑是霞玉留花钿。
嵌空上下不可数，晓猿夜鹤惊人眠。
西林诗伯□仙裔，落笔妙句今青钱。
历穷巇嶮事幽讨，不畏蔓草矜蛇蜒。
皈来诗篇壮青谷，好句屹崛参天全。
何当□约素秋晚，与公共醉洪崖巅。
喜晴
陆游（宋代）

江湖春暮多风雨，点滴空阶实厌听。
剩喜今朝有奇事，一窗晴日写黄庭。
结屋
郭本（明代）

贮木二十年，一屋未必就。
风雨日薄蚀，土花起皴皱。
捐弃弗忍言，黾勉始结构。
因循复三载，石雨穿寒溜。
枯栋三两横，客来不敢留。
人生须盖藏，辗转事饤饾。
握粟出经费，厨人生怨诟。
自笑鸠为巢，未了先白首。
休哉孙五郡，去官借车厩。
至今清白声，犹不愧屋漏。
句
徐似道（宋代）

见说周颙夸早韭，斲烟锄雨幸时分。
耕乐轩
任允迪（宋代）

安分丘园百不忧，生涯满目足优游。春深甘雨桑麻长，秋霁西畴黍稻收。

教子倚阑看邃说，饮牛挂策俯池流。高情更喜亲朋至，白酒黄鸡醉即休。
太白楼观萧尺木画壁
张镛（清代）

尺木老人年八十，太白楼头留绝笔。挥霍十指生烟峦，董巨荆绝咸气夺。

落帆直上牛渚矶，惊看壁上排嵚巇。四山拔地出天阙，乾窦坤位无乖离。

天门日观陡而壮，峨岷积素殊其状。回雁峰高巫峡长，香炉瀑布遥相望。

镇高岳耸西与东，齐州九点青蒙蒙。峰峦向背觉明晦，江湖澒洞疑奔{氵众}。

羲和策驭走屋底，雷雨喧豗清昼里。涧壑淙淙槛际来，元气淋漓妒真宰。

我生由来好探奇，往往名山欲问之。瞿唐岱畎万里隔，足茧终年或未窥。

兹从一室纷相列，眼底峰峰昭若揭。夺造化兮泣鬼神，观止此矣我心折。

天光澹沱日气清，凭栏四望暮霭平。同行顾盼无人赏，欲觅青莲共跨鲸。
门下大资颜公挽诗三首
李弥逊（宋代）

不作鸾台梦，来寻凤沼春。
劬劳知永慕，寿考见深仁。
示疾元非病，离人已反真。
生绡写遗恨，犹露衮衣身。
题画
徐渭（明代）

何年顾虎头，有此传家手。老夫细摩挲，俨似黄子久。
荀陈聚星图
戴表元（宋代）

州里相过未厌频，居然踪迹动星辰。
当时多少辉煌者，不画诸公画此人。
珠江别意卷送冯汝清 其一
吴琏（明代）

文旆向神京，衣冠饯梵亭。酒怀天共阔，吟兴水同清。

欲别难为别，分行未忍行。江深不见底，端的似离情。
折山道中六言寄涌翠道人 其四
朱槔（宋代）

玉梅无意相恼，嗾人烟雨疏疏。拟写个中妙处，语烦不到西湖。
以老骥伏枥志在千里为韵作八小诗赠伯永 其五
周孚（宋代）

忽忽把臂间，各不负初志。渊明荷锄翁，子云执戟史。
君子吟
邵雍（宋代）

君子与义，小人与利。
与义日兴，与利日废。
君子尚德，小人尚力。
尚德树恩，尚力树敌。
君子作福，小人作威。
作福福至，作威祸随。
君子乐善，小人乐恶。
乐恶恶至，乐善善归。
君子好誉，小人好毁。
好毁人怒，好誉人喜。
君子思兴，小人思坏。
思兴召祥，思坏召怪。
君子好与，小人好求。
好兴多喜，好求多忧。
君子好生，小人好杀。
好生道行，好杀道绝。
好事近
刘子寰（宋代）

秋色到东篱，一种露红先占。应念金英冷淡，摘胭脂浓染。

依稀十月小桃花，霜蕊破霞脸。何事渊明风致，却十分娇艳。
哀太尉惠穆公三首 其一
刘摰（宋代）

弈世承圭衮，三朝侍冕旒。临边晋羊祐，坐幄汉留侯。

乐易门多士，几深庙有谋。那知天不慭，俛仰一山丘。
秋日自广至韶江行有作 其十
屈大均（明代）

牵路林中一线长，萦纡不断似回肠。并刀欲剪千千尺，不使征夫到瘴乡。
灵照女赞
释法薰（宋代）

恶种草，行冤家。
笊篱定价，分文不差。
末梢犹尀耐，机先不让爷。
次韵致政吴丈和林县丞丹桂非时之什
林亦之（宋代）

青山湖上宅，丹桂月边枝。
菊蕊元同日，桐花却并时。
笼鹅翁不俗，蜡凤子多奇。
须信三秋好，先从数月期。
蓝田一厅壁，黄卷五男兕。
问礼当年事，芹宫未颂僖。
己亥上元数同晁季一叔用清坐不出
吕本中（宋代）

北风凛凛吹月高，万木夜作穷猿号。卧听车马赴尘土，爱此一猿明秋毫。

小炉著火晚收焰，短檠照坐寒无膏。主人忘言客亦懒，更烦赤脚送茗盌。

子云事业本清净，维摩方丈常萧散。出游苦畏今日闹，归坐略尽平生款。

自知衰病损刚肠，只要文书遮病眼。公能却扫趁闲暇，渠自低头费牵挽。

明朝乘兴尚能来，咫尺吾庐不嫌远。
乾道别庙乐歌三首 其二 升殿用《乾安》。
郊庙朝会歌辞（宋代）

宗祀九筵，先荐閟宫。陟自东阶，煌煌衮龙。于穆圣善，监兹礼容。

是享是宜，介福无穷。
送崔让士良都事江淮行省
张翥（元代）

时平久不脩武备，一旦盗贼起跳踉。南窥荆邓北徐汝，红巾直来据武昌。

摧城破壁官吏走，九江太守能死守。赤眉铜马终殄除，此贼游魂𨚗得久。

天兵势若风雨来，直扫四野无氛埃。庙谟最先择元帅，国计莫重完江淮。

堂堂中书开外省，幕府人材倚公等。崔侯如刃新发硎，锋锐所当无肯綮。

金汤表里元有捷，正藉前筹资薄伐。草茅有策可采用，义士多方须教阅。

酒酣客起征马鸣，壮气满髯肝胆倾。浩歌把剑徒激烈，老矣莫赋从军行。
石牌矶
刘敞（宋代）

长江激水成飞电，苍石横波起疾雷。自觉心能仗忠信，布帆无恙御风来。
送朱司封知登州
梅尧臣（宋代）

驾言发夷门，东方守牟城。
城临沧海上，不厌风涛声。
海市有时沧，闾屋空虚生。
车马或隐见，人物亦纵横。
变怪其若此，安知无蓬瀛。
昨日闻公说，今日闻公行。
行将劝农耕，用之卜阴晴。
宁州道中
杨夔（唐代）

城枕萧关路，胡兵日夕临。唯凭一炬火，以慰万人心。

春老雪犹重，沙寒草不深。如何驱匹马，向此独闲吟。
南歌子（二之二）
贺铸（宋代）

心蹙黄金缕，梢垂白玉团。孤芳不怕雪霜寒。先向百花头上、探春□。

傍水添清韵，横墙露粉颜。夜来和月起凭阑。认得暗香微度、有无间。
齐国夫人曹氏挽词
楼钥（宋代）

痛哭王孙去，南来万晨余。
解衣催艇子，扶杖拥篮舆。
已矣空鸾镜，谁欤得雁书。
辛勤立门户，地下勿欷歔。
沁园春（和刘仲简九日韵）
刘辰翁（宋代）

九日黄花，渊明之后，谁当汝俦。记龙山昨夜，寒泉九井，帽轻似叶，髯戟如虬。庚扇西风，孔林落照，银海横波十二楼。闲笑道，那华亭上蔡，再见何由。

人生似我何求。算惟有高人高处游。笑如今别驾，前时方外，尘埃半百，岁月如流。如此连墙，今年不见，一首犹胜万户侯。偷闲好，便明朝有约，莫莫休休。
五月十五夜望月
丘逢甲（清代）

今月作古色，天涯伤客情。不知夜景短，欲夺日华明。

千里幸犹共，一阴嗟已生。妖蟆方内蚀，何以慎持盈。
戏作梅花六言未就而得兰一盆并颂之三首 其二
赵蕃（宋代）

死欲千秋万岁，生须四海九州。人里封胡羯末，诗中沈谢曹刘。
喜雨二章 其二
邓肃（宋代）

旸虫赫赫欲流金，夹岸垂杨失翠阴。已恐人间被汤旱，谁从天上作商霖。

崇墉定有千箱积，果腹同倾四海心。我亦不须忧脱粟，聊赓既醉入瑶琴。
谢蕴文承议阳关图
晁说之（宋代）

邂逅故人逃难处，王孙气象独升平。
诗吟摩诘如无味，画到阳关别有情。
白发
薛季宣（宋代）

浮生宁久客，罢沐弹冠帻。芳树几时红，童发半茎白。

千月浪翻涛，百龄驹过隙。多少少年人，乌头问华箦。
次韵斯远重别六言四首
赵蕃（宋代）

微禄我嗟趋走，穷苦君厌荒凉。
谋道与之谋食，未知何计为长。
舟过青羊望横山塔二首 其一
杨万里（宋代）

莫问兰溪双只牌，青羊已见玉崔嵬。去年辞了横山塔，不谓今年却再来。
九日增江舟中与仁伯代骧两弟小酌
李孙宸（明代）

何事登高会，翻为荡桨游。青山曾几日，沧海正宜秋。

落照低鸿影，空江罢钓舟。举杯兄弟在，不动插萸愁。
挽楼枢密二首 其二
吴芾（宋代）

忆昔登龙日，从容接胜游。轩窗临绿野，尊俎俯清流。

尚欲荣花坞，那知负钓舟。新阡何处是，极目暮云愁。
次韵董声可重五
陈著（宋代）

人事俄随世事殊，尚存榴艾伴嘻吁。
怀沙到处哀新鬼，瑞市何时见醉夫。
荣赐休思当暑葛，早衰空感望秋蒲。
辟兵禁恶□儿戏，无计能逃急急符。
和开元余兄儒术误身
陈普（宋代）

安得茅茨美化流，弦歌多著武城游。
文章久矣经天地，孝悌非徒淑党州。
惟有命焉轲不谓，贫非病也宪何羞。
曼相能使人相类，莫信诗人浪诉愁。
莫逐嗟卑嗟老流，谋身先向吕宫游。
力耕不怕水和旱，笃信能行貊与州。
寡悔到头终得禄，不恒自古或承羞。
藜羹布被君休叹，五十无闻却是愁。
南迁途中作七首。途中偶怀
吴融（唐代）

无路能酬国士恩，短亭寂寂到黄昏。

回肠一寸危如线，赖得商山未有猿。
送侍讲刘先生使安南
蒋冕（明代）

圣主龙飞第一春，远颁正朔命儒臣。双函钿札翔鸾鹊，万里朱鸢识凤麟。

玉节晓分蛟室雾，宝幢晴拂象厓尘。悬知奎宿临南土，夜夜清光拱北辰。
毛老斗牛
文同（宋代）

牛牛尔何争，于此辄斗怒。
长鞭闹儿童，大炬走翁妪。
苍{狄火换娄}八九子，骇立各四顾。
何时解角归，茅舍江村暮。
叙志
释文珦（宋代）

夙了万缘空，年衰转更慵。
梦身休化蝶，病耳畏闻蛩。
野服萝堪制，山粮穄可舂。
誓将云木友，怕与世人逢。
乍还里舍
姜特立（宋代）

十载弹冠始一归，暗惊草露湿征衣。
自怜犹胜辽东鹤，故旧相逢未尽非。
对菊
齐己（唐代）

无艳无妖别有香，栽多不为待重阳。

莫嫌醒眼相看过，却是真心爱澹黄。
余作生坟何生谦致桧十株答以六言二首
刘克庄（宋代）

一奴荷锸足矣，二客穿塚谁哉。
宰上又添十桧，庭前不必三槐。
蜂房
瞿佑（元代）

牖户谁教各自开，花间衙内海潮来。分门岂虑添丁恼，酿蜜应防闸课催。

蚁穴尚能藏郡国，龙宫亦自有楼台。书生苦欠立锥地，凭仗东风为作媒。
次韵性之
释德洪（宋代）

一笑形骸外，便能携手行。云容与山靥，今日眼偏明。

共坐松下石，仰听松上声。古人亦何远，安用社中名。
昭武太守王子文日举李贾严羽共观前辈一两家
戴复古（宋代）

作诗不与作文比，以韵成章怕韵虚。
押得韵来如砥柱，动移不得见工夫。
齐天乐 其二 胡玉津邀同宋芸子、赵尧生、邓华溪、邓雨人、路金坡、江子愚宴集天倪阁赏白秋海棠
张慎仪（清代）

当年曾访凌云去，小住海棠香国。轳辘井边，秋千亭畔，簇簇疏花如雪。

萧晨蕙夕，剩清怨几分，闲情一霎。春睡醒来，梦华破碎秋心仄。

光阴回首都幻，又古鹳重缔，饱有秋色。冷艳弄晴，素馨吹息，销尽红尘炎热。

无言脉脉。有篱豆吟蛩，伴伊幽寂。画箔低垂，玉阶凉露白。
万年欢 答曾青藜兼留别雨文诸子
曹溶（明代）

百斛明珠，遍江南几家，能绘空雪。逆旅逢君，意气买舟同发。

见许柔情旖旎，笑铁板、髯苏粗绝。小红倚、白石吹箫，西湖堪换枯骨。

青萍电光怨歇。卷高台酒幔，如与春别。调弄英雄，不过旦暮间物。

起赋临风弱絮，仿佛见、江妃绡袜。幽人事、虾菜犹存，曰归分赋吴月。
和韩丈雪晴
章甫（宋代）

天公逞巧逐时新，戏把乾坤作烂银。
净压边尘无战马，寒持使节有诗人。
夜长霜月争催晓，年近江山逼放春。
归寿高堂先一醉，称觞汉殿及嘉辰。
和题丹景山至德寺
徐氏（宋代）

丹景山头宿梵宫，玉轮金辂驻虚空。军持无水注寒碧，

兰若有花开晚红。武士尽排青嶂下，内人皆在讲筵中。

我家帝子传王业，积善终期四海同。
晨出郡南
孔平仲（宋代）

日未出，山更青。湖既阔，风自生。垂杨弄疏影，啼鸟曳残声。

江城晓色怀抱爽，况在白龙堤上行。
寄题赣簿彭南夫读书楼二绝
周必大（宋代）

曾门尝佐虎头州，济美人犹羡督邮。
三仕今看孙又子，会持麾节继前修。
山居 其一
释净端（宋代）

人事悠悠懒更攀，茅堂静坐白云闲。夜观明月为高烛，一道清光照万山。
前在海上见会稽徐僧佣所作《九老》诗，意警词练，因仿为之，并限其韵 其九 老丐
殷葆诚（清代）

历劫犹存老病身，频年沦落向风尘。一筇以外无馀物，半菽难求叹彻贫。

笑我永为门外汉，问谁能识市中人。蹒跚托钵乡村路，黄犬狺狺慎莫嗔。
同陈宰黄簿游灵山八首宰云吾辈可谓忙里偷闲苦中作乐以八字为韵 其五
陈造（宋代）

枕流未云清，食檗不言苦。老禅家翠微，风壑啸一虎。

碧眼照人天，金地漂花雨。千偈弹指顷，竟亦无剩语。
赠王秘书
张籍（唐代）

早在山东声价远，曾将顺策佐嫖姚。赋来诗句无闲语，

老去官嫖未在朝。身屈只闻词客说，家贫多见野僧招。

独从书阁归时晚，春水渠边看柳条。
为俞立夫题秦务本小画
邵宝（明代）

诗兴逢秋日渐深，相知独寄画中琴。青山影照斜桥水，时往时来共赏音。
荒园
何大成（明代）

夭桃秾李太匆匆，尚迟清阴百尺桐。
门外草齐新涨绿，阶前花落正翻红。
旋泥粉壁矜新句，乍卷疏帘待好风。
此日衰翁有奇事，来朝酹酒祝牛宫。
寄道公
张耒（宋代）

知公鼻祖冬之日，谪向江山冷无匹。
粹然真气满轻躯，自言位次神仙秩。
同辈几人始谢老，惟公跹跹居第一。
鸾腰不舞自欲飞，神屦瞥波原不湿。
永巷春深帘幕幽，西都有人名莫愁。
我老摧颓乖旧约，空能时作梦中游。
春雨
王安石（宋代）

城云如梦柳僛僛，野水横来强满池。
九十日春浑得雨，故应留润作花时。
同徐员外除太子舍人寓直之作
郭震（唐代）

太子擅元良，宫臣命伟长。除荣辞会府，直宿总书坊。

露湿幽岩桂，风吹便坐桑。阁连云一色，池带月重光。

叶死兰无气，荷枯水不香。遥闻秋兴作，言是晋中郎。
江上居寄山中客
李频（唐代）

山后与山前，相思隔叫猿。残云收树末，返照落江源。

苦雨秋涛涨，狂风野火翻。朝来卖药客，遇我达无言。
偶成 其一
李流谦（宋代）

骄阳前日拟镕金，积雨逢秋却厌淫。本自乘除无德怨，枉劳嗔旱复嗔霖。
游理安寺憩松颠阁
张鸣珂（清代）

蹴霞上层峦，屈曲缘萝磴。径转得名蓝，杰阁敞虚夐。

万象入周眄，群籁息清听。茶臼石廊鸣，鹤梦闲房醒。

历境不在高，要由立根定。郁郁青松姿，岂与孤花竞。

天风响泬寥，上界笙箫应。何当携素琴，来和花间磬。
黑夜自郡城返大岸村
蒋葆元（清代）

冲破暮烟碧，帆飞积水吞。霜寒降酒力，月冷浸诗魂。

老树森疑鬼，深篁静掩门。橹声惊犬吠，知是近前村。
陈生游金山兼简世昌师
胡宿（宋代）

宝势岚光秀，浓春物景鲜，
飞峰凌巨浸，精构起中天。
鸟畏云涛险，僧安石室禅。
贯花应作偈，望月定陈篇。
不为青霄桂，同裁白社莲。
羡君飘鹄舫，独自号神仙。
读史八首 其一 王嘉
葛胜仲（宋代）

王嘉冤死有由缘，峻节忠言照史篇。最是一条堪恨处，临刑犹道孔光贤。
峡中赋百韵
李流谦（宋代）

振奇欲何夸，颇疑造物者。
两山擘其间，放此江东泻。
不知太古前，宇宙孰坏冶。
疏凿著夏书，固自人力假。
巨崖切汉起，入眼惊见乍。
影临数州迥，根插九地隘。
积铁老风雹，巨焰莫鎔化。
面恶骇夔{魈肖换虚}，姿妍悦美奼。
城郭巧刻划，屏障工组画。
髻鬟直高绾，剑槊寒可□。
抗立拟分庭，孤撑独称霸。
骈罗纷儿孙，拱揖俨宾介。
盘空矫鸾鹄，饮溪走牛马。
裂绞贯钩鏁，翠项披疑帕。
碎砾星宿稠，乱石豹熊跨。
钱叠藓晕重，鳞坼树皮撦。
万甓累如甃，一桉平若砑。
宽博敞坛墠，斜倾覆檐庌。
悬空疑崩欹，丛密苦蒙絓。
中断路已说，合处天无罅。
周遭窘汉围，赤露经秦赭。
怒觜忽横出，狂湍助喧骂。
突展壮士臂，交锋报睚眦。
飞瀑練垂素，响溜钟调哑。
嵌窟谁剜刳，窍窦饱冲射。
阳光昼隐见，云气晓包藉。
烧余通鸟耘，微缺有蜗舍。
妇肩頳背筐，樵指虚枯槎。
岩葩浅深杂，山木高低亚。
月黑吼饥虎，竹深见眠麝。
猿捷菓垂接，禽轻枝倒挂。
往者国柄分，群雄用狙诈。
阻兵割方域，狂心各侈哆。
一夫比剑阁，百万戈甲卸。
负固不一姓，强嬴殒函华。
王灵今一家，女织男耕稼。
溪鱼肥入罾，村醪贱可贳。
舳舻日下上，何曾舍昼夜。
儒绅企荣途，行有不俟驾。
估客聚百货，乘时沽善价。
载考江发源。其微酌杯斚。
坤轴听回斡，阴机默操舍。
瀰漫众流会，灌注一门下。
旁束状殊窘，屡曲意不暇。
腾涌山合沓，飘溅雪飞洒。
峻迅出暂顷，澄渟或时且。
积油黯覆盎，征鼙浩飞瓦。
日月在吐纳，雷电生叱咤。
蛟龟护老湫，鸥凫狎浅汊。
涸涩苦穷冬，漩洑怖炎夏。
逆溯魄自褫，顺涉心犹怕。
茫茫苍溟浸，落落洞庭野。
万折期必至，愤屈当一写。
微官能我诱，里落腐鼠吓。
三年客中都，唯了湖山债。
万里徒往来，百艰每吁唶。
一滩一危恐，奔湍剧旋輠。
颠反常不疾，持风闪荷盖。
百丈偶绝牵，刃交俄失靶。
山行避涛濑，竟日劳髀胯。
假寐易成魇，惊呼亦多嗄。
瘦骨烦拄支，垢容招嗤怪。
忠信固凭倚，内省辄摧谢。
贝叶与慈护，牲牢乞神嘏。
深惬唯壮凤，此殆天所借。
曩贤近交臂，佳境倒啖蔗。
夷陵忆文宗，小却宁芥慸。
孟韩有正传，圣道褒根派。
黄牛功配姒，法当祭之社。
辇石肆威怒，斯言吾久讶。
秭归傍云岑，地恶记人鮓。
重吊湘波魂，忠言弃土苴。
江蓠续遗些，异代称屈贾。
宁胡悯国艳，可忍千金卖。
却笑效颦女，炙面不肯嫁。
巴东仅三户，突兀著大夏。
一掷叹老张，岂但震盲聩。
峨峨神女峰，索漠古台榭。
纤辞秽高仙，宜诛未应赦。
行行到巫山，风烟郁桑柘。
瞿唐送残险，性命脱罟获。
关头跃马帝，炷香重再拜。
乡音近嶓岷，归梦绕松槚。
韩公喜见蝎，正比怒嗔蠏。
人情有夺移，适意固暂快。
妻孥知我还，欢呼及姻娅。
僮奴洁衣褠，争洁壶觞迓。
灵鹊占吉噪，金虫缀寒灺。
扫我钓鱼石，整我插书架。
栈羊拨香糈，蔬畦剪霜芥。
万事置勿问，但办供客炙。
人生寻尺地，蚁宫共世界。
一斑仅豹窥，大庖姑蚋嘬。
就令十年读，未胜行天下。
耳目异闻见，襟灵豁陋寡。
杜陵半九州，诗史入嘉话。
马迁多经践，有文资博雅。
吾惭笔墨斐，丝麻视菅蒯。
未能朋俦矜，粗足儿童托。
尚及日南杯，呼春送腊蜡。
天仙子（公择将行·般涉调）
张先（宋代）

坐治吴州成乐土。诏卷风飞来圣语。亲舆乞得便藩归，瑶席主。杯休数。清夜为君歌白苎。

花接旧枝新蕊吐。造化不知人有助。看花岁岁比甘棠，嘉月暮。东门路。只恐带将春色去。
富安田舍二首 其二
俞德邻（宋代）

漠漠寒云接断芜，平畴积水入长湖。犊眠篱下霜埋草，雁宿汀边月满芦。

戟吻苦茶连叶煮，胶牙酸酒带糟餔。数朝已觉人情熟，识字耕田著我无。
闻吹笛柬萧翀
刘崧（元代）

武山曾共赋仙游，按节传觞夜不休。恨杀春寒花雨湿，时时吹笛上西楼。
鹧鸪天·醉拍春衫惜旧香
晏几道（宋代）

醉拍春衫惜旧香。天将离恨恼疏狂。年年陌上生秋草，日日楼中到夕阳。
云渺渺，水茫茫。征人归路许多长。相思本是无凭语，莫向花笺费泪行。
重游曲江
韩偓（唐代）

追寻前事立江汀，渔者应闻太息声。
避客野鸥如有感，损花微息似无情。
疏林自觉长堤在，春水空连古岸平。
惆怅引人还到夜，鞭鞘风冷柳烟轻。
华堂天晓歌为年丈居泉诞子作 其五
张子翼（明代）

百年事业此悬弧，倚席弹冠更献图。欲比荀家齐淑爽，先于屏上指之无。
用韩文公送郑尚书韵寄雷朝宗兼属欧阳全真
赵蕃（宋代）

莽莽湖中客，悠悠月下杯。
飞腾南海士，断绝尺书开。
三命今为牧，传闻祝以来。
贪泉姑着咏，驿使且催回。
宾客有文士，登临仍古台。
唱酬须写寄，属和恐非才。
车班班
孔平仲（宋代）

车班班，入函关。马萧萧，渡渭桥。关下游人不相识，桥边美酒留行客。

海阔天高云满空，风吹日暮还南北。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其六
刘攽（宋代）

诸公惜分手，置酒倚名园。长廊蔽修景，昼无车马喧。
次希道弟韵寄竹院孚上人
胡仲弓（宋代）

闭门商古道，细雨湿青春。
属和卯君句，殷勤巳上人。
蒲团安地位，秀语发天真。
旧日曾同社，吾今愧许询。
赠净虚
释函可（明代）

閒云飘尽尔还留，万里长江一叶舟。风静波停山月小，碧天如洗夜悠悠。
送刘贡甫谪官衡阳
王安石（宋代）

刘郎刘郎莫先起，遇酒当歌且欢喜。
船头朝转暮千里，眼中之人吾老矣。
九疑联绵皆相似，负雪崔嵬插花里。
万里衡阳雁，寻常到此回。
行逢二三月，好与雁同来。
雁来人不来，如何不饮令心哀。
莫厌潇湘少人处，谪官樽俎定常开。
次韵周秀实通判送段季裕还永新二首 其一
王庭圭（宋代）

竹下忘年友，谁如藉与戎。相从知理窟，会见立奇功。

两地风烟接，三吴水石穷。飘蓬岁事晚，何日一樽同。
西湖
陈舜俞（宋代）

古山泻仙源，刊与凿虚境。
实势相回环，穴阑清倒影。
群冰人无惊，泛泛华桨井。
山上放歌行，不少有遗景。
谁意注灵波，溉田三万顷。
归朝欢（双调）
张先（宋代）

声转辘轳闻露井。晓引银瓶牵素绠。西圆人语夜来风，丛英飘坠红成径。宝猊烟未冷。莲台香蜡残痕凝。等身金，谁能得意，买此好光景。

粉落轻妆红玉莹。月枕横钗云坠领。有情无物不双栖，文禽只合常交颈。昼长欢岂定。争如翻作春宵永。日曈昽，娇柔懒起，帘押残花影。
寄孙元忠 其十八
孔平仲（宋代）

隐几萧条戴鹖冠，强移栖息一枝安。重阳独酌杯中酒，醉把茱萸子细看。

羞见黄花无数新，当令美味入吾唇。久拚野鹤如霜鬓，何用浮名绊此身。
哭友人
任翻（唐代）

逢著南州史，江边哭问君。送终时有雪，归葬处无云。

官库惟留剑，邻僧共结坟。儿孙未成立，谁与集遗文。
梦中为人跋画两绝 其一
刘克庄（宋代）

三相入朝马，诸姨照夜骢。故应留小蹇，专载拾遗公。
又上后园山脚
杜甫（唐代）

昔我游山东，忆戏东岳阳。穷秋立日观，矫首望八荒。

朱崖著毫发，碧海吹衣裳。蓐收困用事，玄冥蔚强梁。

逝水自朝宗，镇名各其方。平原独憔悴，农力废耕桑。

非关风露凋，曾是戍役伤。于时国用富，足以守边疆。

朝廷任猛将，远夺戎虏场。到今事反覆，故老泪万行。

龟蒙不复见，况乃怀旧乡。肺萎属久战，骨出热中肠。

忧来杖匣剑，更上林北冈。瘴毒猿鸟落，峡干南日黄。

秋风亦已起，江汉始如汤。登高欲有往，荡析川无梁。

哀彼远征人，去家死路旁。不及祖父茔，累累冢相当。
效吕洞宾步虚词 其二
张弘范（元代）

踏遍尘寰天外天，兴亡万劫入幽玄。尽教鸡晓钟催夜，一点虚名日月先。
题凝清轩三首 其二
童冀（明代）

少无簪组念，雅志在丘岑。结庐古涧阿，栖迹嘉树林。

南轩纳朝阳，北牖延夕阴。踵门无深辙，入室有鸣琴。

良朋以时至，清坐谈古今。秫田秋向熟，浊醪行可斟。

倾筐撷园蔬，持竿钓清浔。欢饮聊共适，过满非所钦。
归途次韵
黄彦平（宋代）

逢人怕作宣明面，为米误折渊明腰。
光阴客里深相忆，泉石家山物见招。
郊庙歌辞·禅社首乐章·太和
贺知章（唐代）

昭昭有唐，天俾万国。
列祖应命，四宗顺则。
申锡无疆，宗我同德。
曾孙继序，享神配极。
庐山
戴复古（宋代）

道人问我看庐山，地上争如阁上看。
呈露千峰秋落木，雕锼万象客凭栏。
静中见得天机妙，闲里回观世路难。
管领风光有微憾，桂花香里酒瓶乾。
赠率子连三首
王祜（宋代）

心意逍遥物莫知，山中山下识人稀。
想君绝虑离尘土，不是王乔即令威。
舍陆就汀舟喜见家乡在即三首 其三
郭之奇（明代）

青山频过不知名，但忆乡关此地迎。昨夜归魂先识路，秋风吹向绿榕城。
人日
高氏（宋代）

雁已有归心，雪深春未深。
花风才一信，人日故多阴。
诗作平生梦，香添昨夜衾。
不干书册事，自怕薄愁侵。
龟山
季履道（宋代）

浊酒三秋馆，青灯半夜花。
故人浑在目，幽梦暂还家。
淮近风偏恶，山高月易斜。
新霜何处雁，片影落平沙。
小珠山秀倚城南咫尺嵚崟老未登览闻其胜而慕之用杨公可久韵谩赋寄怀
赵完璧（明代）

白头伊迩未跻攀，闻道奇观绝宇寰。送尽归云残照里，兴高终日翠微间。

缑山鹤去尘缘渺，天姥魂飞月下还。竟欲晚寻麋鹿迹，俗羁争得片时閒。
温其示梅诗用韵为谢兼简士特
李处权（宋代）

可喜刘郎鬓未霜，能容宋玉近东墙。
自知老眼无春事，谁意穷东得放光。
前日桃园真有路，何时兰室可无香。
便须一醉经千日，免和人间寸寸肠。
元日雪
王铚（宋代）

布和旧重王正月，佳祥元日初逢雪。
飘入椒觞气更苏，积满玉蒲水已怯。
岁历今才第一行，三百六十完未缺。
故使重窥混沌时，太素山川始融结。
但闻南陌流欢声，懒将西佛论初劫。
九门想得千官期，高耸焦峣白银阙。
事隐东林夜宿年，静洒僧窗更幽绝。
草堂人去空旧赏，梦入江山半明灭。
祗今纵横天上来，势压丘陵动溟渤。
映山更倚百尽楼，始见天工盛施设。
明月东风扫玉尘，输与寒梅乱花发。
壮观新年意气张，天巧空奇吾语拙。
芜湖宰沈约之端节惠诗编次韵为谢
周必大（宋代）

令君到处即文场，未怕簿书期会忙。
神术有时朝赐履，赓歌无路赞垂裳。
彭州篇什元飞动，工部交游更老苍。
自古诗人贵磨琢，试看淇澳咏文章。
赋渔村晚照
刘黻（宋代）

自许同渔者，筑庐云水乡。利名俱是幻，鸥鹭亦相忘。

古塔明秋树，归舟动夕阳。临流不尽意，何必问潇湘。
金山
王鏊（明代）

借得仙人九节藤，半酣飞上最高层。乾坤纳纳容人看，岁月悠悠忆我曾。

潮送夜声来铁瓮，山浮王气入金陵。凭阑欲待中天月，足踏神鳌恐不胜。
青玉案（坐上和赵智夫瑞香）
朱敦儒（宋代）

芝房并蒂空称瑞。几曾见、香旎旎。也不论兰休比蕙。王孙高韵，说得的当，不减唐诸李。

今朝影落琼杯里。共才子佳人斗高致。莫道衰翁都无意。为他丰韵，为他情味，锁得真个醉。
闻朱将军战殁
高启（明代）

江浦戈船赤帜稀，孤军落日陷重围。镜中蛇堕占应验，牙上枭鸣事已非。

残卒自随新将去，老亲空见旧奴归。闻鸡此夜谁同舞，西望秋云泪洒衣。
【双调】水仙子_梅边即事好
张可久（元代）

梅边即事
好花多向雨中开，佳客新从云外来。清诗未了年前客，相逢且放怀，曲阑干碾玉亭台。小树纷蝶翅，苍苦点鹿胎，踏碎青鞋。
次韵还京乐
朝回天上紫宸班，笑倚云边白玉阑。醉飞柳外黄金弹，莺啼春又晚，绿云堆舞扇歌鬓。蕉叶杯葡萄酿，桃花马柞木鞍，娇客长安。
山斋小集
玉笙吹老碧桃花，名鼎烹来紫笋芽。山斋看了黄土画，荼蘼香满把，自然不尚奢华。醉李白名千载，富陶朱能几家？贫不了诗酒生涯。
山庄即事
清泉翠碗茯苓香，暖雾晴丝杨柳庄。微风小扇芭蕉样，兴不到名利场，将息他九十韶光。夜雨花无恙，邻墙蝶自忙，笑我疏狂。
归来次韵
燕昭台下朔风寒，孙楚楼前明月残。严陵滩上白石烂，伤心行路难，得归来倒大清闲。睡菊枕双头梦，对草堂三面山，爱投林倦羽知还。
梅轩即事
清风枕上梦仙蝶，绿酒杯中影画蛇。新诗笔下喷香麝，玉楼人醉也，水迢遥山更重叠。春归何处？愁来那些，小窗纱梅影横斜。
别怀
飞花和雨送兰舟，细柳垂烟掩画楼。啼痕带酒淹罗袖，换金杯劳玉手，大江流不尽诗愁。象牙床上，鲛绡枕头，梦到并州。
和逍遥韵
新诗装卷束牛腰，大字钞书损兔毫。远红尘自有闲中乐，乐清闲须到老，近芭蕉一座团标。槲叶袍筇枝杖，松花酿瘿木瓢，散诞逍遥。
春愁
落花燕口点香泥，飞絮蜂房惹蜜脾。残妆凤枕流清泪，景中情谁唤起？听西园恰恰莺啼。万里书难到，三春人未归：此恨谁知？
春晚
情牵柳下燕莺期，醉倒花前鹦鹉杯。香留帐底鸳鸯被，日高初睡起，扫残红怨煞风姨。学晓雾轻宠鬓，妒晴山浅画眉，只怕春归。
暮春次韵
旋篘村酒巨尝新，未典春衣岂是贫？闲歌水调依然俊，东风休笑人，飘飘两袖红尘。蝶困梨花月，马嘶杨柳春，归路黄昏。
乐闲
铁衣被雪紫金关，彩笔题花白玉阑。渔舟棹月黄芦岸，几般儿君试拣，立功名只不如闲。李翰林身何在？许将军血未干，播高风千古严滩。
暮景
青大归雁带残星，绿沼寒鱼触嫩冰。曲阑明月和香凭，相思入梦境，几般中陶写芳情。锦囊遗兴，寒梅瘦影，画角新声。
归兴
淡文章不到紫藤郎，小根脚难登白玉堂。远功名却怕黄茅瘴，老来也思故乡，想途中梦感魂伤。云莽莽冯公岭，浪淘淘杨子江，水远山长。
天宝补遗
宝筝珠殿荔枝香，玉珮琼琚窈窕娘。云屏月枕芙蓉帐，夜如何乐未央，碎霓裳鼙鼓渔阳。蛾眉栈晴山翠，马嵬坡落日黄，憔悴三郎。
三溪道院
断桥杨柳卧枯槎，秋水芙蕖著晚花。蹇驴骑过三溪汊，访白云居士家，拂藤床两袖烟霞。道童能唱，村醪当茶，仙枣如瓜。
春深
鹃啼芳树自心伤，鱼趁残花为口忙。穿细柳同声唱，越教人愁断肠，见春归不见才郎。香寒锦帐，尘蒙绣床，珮冷珠囊。
小园春晚
愁风怨雨近三旬，病酒眠花过一春。飞乌走兔催双鬓，东君应笑人，何如袖拂风尘。醒眼看松间月，吟魂随溪上云，小桃源别是乾坤。
郊行即事
万松秋意老清溪，半岭夕阳暖翠微。一鞭行色催金辔，天然图画里，为寻诗不觉归迟。林烟樵唱，山风酒旗，花雨吟衣。
乐闲
竿头争把锦标夺，石上闲将宝剑磨。朝中熬得罗襕破，不归来等什么？问闲中乐事如何？嵩山樵唱，武夷棹歌，湘水渔蓑。
雪中廖宣城寄酒
梅尧臣（宋代）

轻舟泛泛昭亭湾，春雪漫漫昭亭山。
寒沙曲渚杳不辨，素鸥翔鹭空中还。
宣城太守闵穷旅，双壶贮酝兵吏颁。
任从六花壅船户，满酌春色生衰颜。
醒时但爱云水好，醉後等与天地闲。
世间取乐各有分，何必舞娥高髻鬟。
寒窗赋
陈翊（唐代）

虚室玲珑别有天，晦明每被物情迁。几番黄叶送秋色，屡对青灯分夜烟。

隙小风尖鸣淅沥，纸轻雪急响清圆。更阑人静疑无月，且与梅花借月眠。
送赵悦道参政大资知越州二首 其二
冯山（宋代）

徒御纷纷拥剑关，蜀人感泣送公还。欲知千里讴歌意，半在百公文字间。

风霰道途方过阙，烟霞旌旆更寻山。重金不负扁舟约，贺老鉴湖春水閒。
次陈命美笏斋八景 其八 渔歌远浦
李之世（明代）

潮声灂灂泻溪寒，雪里推窗倚槛看。飞鸟不惊人迹绝，青蓑黄笠抱渔竿。
过德清
姜夔（宋代）

木末谁家缥缈亭，画堂临水更虚明。
经过此处无相识，塔下秋云为我生。
尚书祠部郎中大理少卿邹公挽辞二首
苏颂（宋代）

早日文章誉，他年法令师。
官终廷尉府，葬用贰卿仪。
参佐征南画，哀矜谳狱词。
平生经济学，不愧伯喈碑。
忆江南 其六
俞庆曾（清代）

红闺里，消尽水沉香。曲槛风微花影静，鸣虫声乱露华凉。

爱月不关窗。
吕洞宾
梁储（明代）

炼得丹成欲度人，江湖来往意殷勤。如何世上求仙者，不似枯杨解识真。
蕙兰芳引 洗钵池中有赠
陈维崧（清代）

客里无憀，瞥见处、绣帘斜轴。恰暮雨潇潇，低唱伤心人曲。

相逢却扇，板桥西、数枝春竹。正笼中鹦鹉，叫醒一窝红玉。

携上吴装，一声欸乃，碧天如沐。爱香藕花轻，偏打向船窗簌簌。

娇歌妙舞，明眸曼睩。记昨宵、水色半城都绿。
送何见石甘肃之行
荣庆（清代）

使君奉诏陇西行，洱海归来又远征。忆昔文章动秋榜，频年诗酒共春明。

诸昆并焕鹓鸾彩，一柱同惊鸑鷟鸣。毕竟衡才又司理，定知贻上是前生。
蜡梅二首
吴芾（宋代）

园林摇落独芬芳，未让江梅雪里香。
还恐人嫌梅太白，故来枝上尽涂黄。
塞上与郑将夜饮
杨冠卿（宋代）

白发将军夜枕戈，楼兰未斩奈愁何。
挑灯看剑泪如洗，那听萧萧易水歌。
五月下旬雨后喜晴
陈宓（宋代）

晓来初日满林光，犹见枝头梅子黄。
一对蝉声相上下，柳丝摇曳与俱长。
吊刘孝嗣
李昭玘（宋代）

富贵从来一羽轻，胸中万卷复何营。囊钱尽处布衾短，谤焰息时坟草生。

一日得行须有命，百年不死是高名。瑶琴挂壁凝尘满，无复当年流水声。
泰州道中却寄东京故人
徐铉（宋代）

风紧雨凄凄，川回岸渐低。
吴州林外近，隋苑雾中迷。
聚散纷如此，悲欢岂易齐。
料君残酒醒，还听子规啼。
送马拯同年归娶
欧阳建（魏晋）

江树青青江水长，锦帆南望试新凉。黄麻映日肩头宠，丹桂飘风岭表香。

重庆堂前呈彩舞，三周轮上隐瑶妆。与君且饮金华酒，到得云山橘欲黄。
咏史诗。高阳
胡曾（唐代）

路入高阳感郦生，逢时长揖便论兵。

最怜伏轼东游日，下尽齐王七十城。
重九偕小溪弟游李文恭公园林
罗衔炳（清代）

榜花天气半晴阴，水石平泉许更寻。菊似故人逢晚节，风催黄叶作秋吟。

孤舟凉雨他乡客，弦管楼台往日心。耆旧不存乡社散，妙高峰已倦登临。
绝句
释祖可（宋代）

琴到无弦听者希，古今唯有一钟期。几回拟鼓阳春曲，月满虚堂下指迟。
又奉周文之
孔平仲（宋代）

金台招俊乂，之子值明时。石蕴荆山璞，当为璧与圭。

丝随物所染，在涅要不缁。竹箭中有筠，岁寒尚猗猗。

匏叶异甘苦，采掇须自知。土性殊美恶，栽培择所宜。

革急而韦缓，古人贵调胹。木老雁被烹，吾师乃支离。
挽林夫人
陈起（宋代）

懿德遐龄世所尊，浓薰班马到诸孙。
疏荣花诰加宏邑，赐第兰阶侈异恩。
了了三乘言外趣，如如一性定中存。
鱼轩应向西方去，知在莲花第几根。
山溪满路花•故鄣山中访妓 
沈谦（清代）

溪回罨画，漠漠寒烟锁。垂柳隔虹桥，新月起、乱莺啼破。

草香沙暖，此路是天台，环绕峰千个。屡下雕鞍坐。

抚景寻思，几时梦里来过。

朱扉半启，小立双鬟舞。仙饭杂松云，低问取、阮郎曾饿。

玉笙吹罢，万树碧桃开，人照红窗火。醉醒愁无那。

春夜厌厌，参旗楼角斜簸。
晓泊丹阳馆
杨万里（宋代）

夕冻朝还积，寒曦暖未多。
霜轻犹著草，冰重亦浮河。
山尽酣余势，潮归殿去波。
六朝遗迹在，故老尚傅麽。
罗敷行
高启（明代）

陌上三月时，柔桑多绿枝。
携筐行采叶，日暮畏蚕饥。
君来驻车马，相逢在桑下。
谩说同心言，不是知音者。
君贵多辉光，妾贱无红妆。
自信田间妇，难从天上郎。
长安画楼宇，无限如花女。
使君当早归，莫共罗敷语。
过清江晤陈建侯主簿走笔书赠
郭之奇（明代）

垂白西江簿，当年南岭英。知君能自勖，逢世少同声。

淹泊斯文色，蹉跎此宦情。但存高士节，尚得古人名。
浣溪沙 月夜闻笛
邓繁桢（清代）

残月斜穿槅子明。谁家巧作断肠声。无端心绪最关情。

风动罗帏惊好梦，披衣重起正三更。蕙兰露湿暗香生。
九日侍宴乐游苑诗
丘迟（南北朝）

朱明已谢，蓐收司礼。爰理秋祓，备扬旌棨。奉璋峨峨，金貂济济。

上林弘敞，离宫非一。彩殿回风，丹楼映日。随珠甲帐，屯卫周悉。

睟容徐动，天仪澄谧。云物游飏，光景高丽。枯叶未落，寒花委砌。

丝桐激舞，楚雅闲慧。参差繁响，殷勤流诣。
简谢达夫
晁公溯（宋代）

吾识宣城守，又违之一邦。
相看知雅曲，必解赋澄江。
温厚气无杂，衰慵心已降。
举觞喜见属，亲为拨春缸。
秋思
于石（宋代）

远水遥天起断鸿，秋光冷淡客情浓。
一川疏雨平沙牧，半树斜阳隔坞舂。
落叶轻於流俗态，寒花羞作少年容。
凭高不碍乾坤眼，兴入晴岚第几重。
草堂何必倣卢鸿，水色苍茫山色浓。
待月轩窗留客话，隔篱灯火起邻舂。
虫鸣终夕如相语，燕去知时不苟容。
一片吟情渺何许，西风吹入乱云重。
南丰曾垂绶天性好学余至临川欲见以还匡山作此寄之
释德洪（宋代）

我生少小秀不丛，题诗落笔先飞鸿。一从废弃脱毛发，乃与石田樗木同。

平生百虑湛古井，无复掀涌波春风。尚馀觑书旧垢习，终日伏桉如哑聋。

默观前古忠义辈，光明硕大皆人雄。闻之恨未目亲历，周行四海如萍蓬。

猛闻君侯富道义，浩然养就如婴童。笔端五色藻造化，经纶事业罗心胸。

扬清激浊出天性，英声不减狄梁公。一节直走汝水上，回首弊帚香炉峰。

徘徊一月不及见，痴坐掩扃知命穷。霜清昨夜兴飘忽，匡山落我清梦中。

吾身去住本无系，便欲登舟而向东。再惟君侯未我识，恨遗他日山水重。

作诗愿见亦不恶，谷风从虎云从龙。
古兴二首各五韵
陆游（宋代）

草衰何预人，每起徂年悲。
日月才几何，又见青青时。
青青虽满眼，行矣当复衰。
盛衰还无端，其理可前知。
人生死则已，千载无还期。
松阳上方山居五首 其五
沈晦（宋代）

学道空山水月深，丹成初试马蹄金。犹馀一勺丹泉水，洗尽人间名利心。
次韵韦深道独乐堂十绝 其七
周紫芝（宋代）

闻君开华堂，图书富千古。应笑碧衣郎，试吏坐蓝缕。
萧子志三多忧为病书来问药答此 其三
成鹫（清代）

彼岸有涯，我心无极。寂寂幽居，万念俱息。
钦圣皇后挽辞二首 其一
晁补之（宋代）

神开大马表坤祺，象配黄龙耀母仪。艰棘从权非本意，忧勤复辟竟先期。

欲书皇极彝伦事，不在关雎卷耳诗。陵作因山名改圣，君王仁孝自生知。
次韵答曹子方杂言
黄庭坚（宋代）

酺池寺，汤饼一斋盂，曲肱懒著书。
骑马天津看逝水，满船风月忆江湖。
往时尽醉冷卿酒，侍儿琵琶春风手。
竹间一夜鸟声春，明朝醉起雪塞门。
当年闻说冷卿客，黄须邺下曹将军。
挽弓石八不好武，读书卧看三峰云。
谁怜相逢十载後，釜里生鱼甑生尘。
冷卿白首大官寺，樽前不复如花人。
曹将军，江湖之上可相忘，舂鉏对立鸳鸯双。
无机与游不乱行，何时解缨濯沧浪。
唤取张侯来平章，烹茶煮饼坐僧房。
赋得莲下游鱼诗
阮卓（南北朝）

春色映澄陂，涵泳且相随。未上龙门路，聊戏芙蓉池。

触浪莲香动，乘流叶影披。相忘自有乐，庄惠岂能知。
龟潭三首 其三
孙觌（宋代）

山空水净竹娟娟，玉砾金沙自炯然。宿鹭惊窥潭底日，潜鱼翻动水中天。
孙元忠寄示种竹诗戏以二十篇答 其十
孔平仲（宋代）

琳琅愈青荧，绿竹半含箨。霜露一沾凝，秋风动哀壑。

才名四十年，晚就芸香阁。江上忆君时，风林纤月落。
题古沙赠汪氏
皇甫汸（明代）

自得沧洲趣，应知投隐心。鸥群朝复暮，鸿迹古还今。

聚散因风朝，盈虚损日深。仙源隔水见，迷路倚花寻。

观化同河上，忘机类汉阴。从来谢尘垢，惟是托渊沈。
岁暮
徐问（明代）

海滨岁云暮，草木尚莽苍。玄枵隐化机，群蛰寂馀响。

谁云果不食，有复继兹往。充然天地心，生息在反掌。

况乃青阳交，和风遍穹壤。阳德嘉再亨，吾亦解吾养。

重关静喧嚣，性定道心长。百年日斯征，抚事集遐想。

惟当务崇德，不愧兹俯仰。
感遇二十五首
张耒（宋代）

幽居念世务，颇复窥造物。
通为一愦愦，愚智更出没。
漏天呀不补，淫雨方荡潏。
岂独无良苗，稂莠亦飘忽。
惟余尊中物，三酌便兀兀。
此事颇有凭，时从散幽郁。
湖上寓居杂咏 其十一
姜夔（宋代）

卧榻看山绿涨天，角门长泊钓鱼船。
而今渐欲抛尘事，未了菟裘一怅然。
送客归登净远亭二首
杨万里（宋代）

池冰动处水生澜，未觉今朝抵死寒。
便恐雪销难再得，不辞鞋湿数来看。
长相思 夜泊陈家浅
薛时雨（清代）

江水深。湖水深。行尽江湖返故林。江湖鉴此心。

夜沈沈。月沈沈。猿啸鸮鸣度远岑。人家烟外寻。
畎亩十首 其二
王十朋（宋代）

古道日云邈，古意谁复知。阳春漠无和，流水空含悲。

郢曲变新调，郑声入朱丝。喟然三叹馀，默与羲皇期。
渔村夜归
道原法师（明代）

月落蘋汀宿雾凝，小桥霜冷挂渔罾。
归来已是三更后，水际人家尚有灯。
真宗告飨六首 其六 六室加谥用《显安》。
郊庙朝会歌辞（宋代）

钦崇太霄，肃奉徽册。大礼克诚，鸿猷有赫。令芳爰荐，明灵斯格。

照谢垂祥，永怀何极。
过华夫书屋
晏殊（宋代）

西斋辉赫亘山隅，嘉致清风世莫如。乡党名流依绛帐，烟萝幽境似仙居。

趋庭子弟皆攀桂，弹铗宾朋总食鱼。汗简传经亚邹鲁，粉牌留咏尽严徐。

杯盘互进先生馔，门巷应停长者车。坟籍岂惟精四部，弦歌常见习三馀。

玳簪珠履延豪士，缥帙牙签刊赐书。碧沼暮凉浮菡萏，纱窗秋静漏蟾蜍。

闲庭潇洒移泉石，华表峥嵘冠里闾。我恨羁游在芸阁，不陪诸彦曳长裾。
礼海云寺新成宝相 其二
谢长文（明代）

不因割截生嗔恨，宁为庄严得喜欢。成住坏空俱是幻，何妨色相借人看。
送黎遂球公车北上
徐棻（明代）

王春日日送征骖，别思桃花千尺潭。莲社乍违羊石北，杏园遥指凤城南。

行边驷马文俱五，握里天人策已三。去住示忘诸有在，试将消息问瞿昙。
和崔黄门寓直夜听蝉之作
张九龄（唐代）

蝉嘶玉树枝，向夕惠风吹。幸入连宵听，应缘饮露知。

思深秋欲近，声静夜相宜。不是黄金饰，清香徒尔为。
相国清河王挽歌
温子升（魏晋）

高门讵改辙，曲沼尚馀波。何言吹楼下，翻成薤露歌。
题米元晖山水
翟耆年（宋代）

善画无根树，能抽朦{左月或董}山。
如今身贵也，不肯与人间。
菊花新 其八
葛长庚（宋代）

雪牖风轩度岁。时听芭蕉，雨声凄恻。情多易感，渐不觉鬓成丝。

忽又成千古，诮如梦里。西山南浦尽秋意。一望芦花飞。

有一点沙鸥，点破松梢翠。凄然念起。觉两腋凉飙细。

诗兴浑飞在渔乡橘里。
宿天竺寺赋闻泉呈二老
杨蟠（宋代）

我有泉中兴，平生爱水经。山空时决决，夜静转泠泠。

暗脉来湍急，清声出混冥。月寒风不响，高枕与君听。
依韵和萧惟申检法同年
陆佃（宋代）

老骥如龙久屈盘，追风消得用金鞍。即今将相多同榜，自古神仙有法官。

病起纵惊秋鬓改，诗成犹伴夜珠寒。他时直上三千里，愿看云天一整翰。
梁景和
文同（宋代）

隋氏廷中列百官，几人风节动朝端。
越公事势炎如火，独有梁毗会忍寒。
怀归四首 其一
释居简（宋代）

姓名何必上传灯，破釜难谐大吕声。信脚半生惟舌在，策勋九转到丹成。

强知晴雨怜鸠拙，拟葺茆茨似燕营。见说千金曾卖赋，不堪容易赋闲情。
六州歌头 邗沟怀古
陈维崧（清代）

江东愁客，隋苑暗经行。莺语滑，游丝细，夹衣轻。正清明。

追忆当年此际，楼台外，秋千畔，棠梨树，垂杨渚，玉箫声。

一自风烟满目，伤心煞、水绿山青。看江都虽好，旧迹已飘零。

憔悴兰成。意难平。

念寄奴去，黄奴老，今古事，可怜生。回头望，隔江是，石头城。

草纵横。楼船南下日，君王醉，未曾醒。宫车出，晚鸦鸣，使人惊。

惟有一江春水，依稀似、旧日盈盈。想参军鲍照，欲赋不胜情。

此恨曾经。
秋夜
曹仁虎（清代）

凉月照高柳，草堂夜气分。疏镫寒欲灺，远磬近初闻。

叶落全疑雨，池荒半是云。更阑不成寐，萧瑟感离群。
留别汪彦章符宝
张扩（宋代）

蚤岁相亲翰墨场，不堪迟暮屡参商。无钱可办一日醉，有目漫同千里光。

闻道新诗多格律，宁从尊酒细斟量。江南旧隐邻鸡犬，何日青灯更对床。
将还江州子瞻相送至刘郎家洑王生家饮别
苏辙（宋代）

相从恨不多，送我三十里。
车湖风雨交，松竹相披靡。
系舟枯木风，会面两王子。
嘉眉虽异郡，鸡犬固犹尔。
相逢勿空过，一醉不须起。
风涛未可涉，隔竹见奔驶。
渡江买羔豚，收网得鲂鲤。
朝畦甘瓠熟，冬盎香醪美。
乌菱不论价，白藕如泥耳。
谁言百口活，仰给一湖水。
夺官正无赖，生事应且尔。
卜居请连屋，扣户容屣履。
人生定何为，食足真已矣。
愆尤未见雪，世俗多相鄙。
买田信良计，蔬食期没齿。
手持一竿竹，分子长湖尾。
读《后汉书》作小乐府三十八章 其二 荐段襄
张晋（清代）

君叔真信士，慷慨事戎行。按刃书遗表，犹能荐段襄。
读法华五首 其五
释德洪（宋代）

阿字义深当自读，般舟行苦与谁行。人言成辨须三世，我欲圆成在此生。
渔家傲·汉水悠悠还漾漾
刘学箕（宋代）

汉水悠悠还漾漾。渔翁出没穿风浪。千尺丝纶垂两桨。收又放。月明长在烟波上。钓得活鳞鳊缩项。篘成玉液香浮盎。醉倒自歌歌自唱。轻袅缆。碧芦红蓼清滩傍。
与工部兄迩岁离多会少又乐少苦多述怀
葛胜仲（宋代）

并寓僧蓝得几时，薄游苕霅遽暌离。一麾为郡乖同济，百谪还乡独后期。

第隔东西希聚首，忧连宗戚罕伸眉。何时解组俱林下，松菊园宽日共窥。
古风 其七
弘历（清代）

秋风西北来，庭砌凉以清。玉魄映疏梧，唧唧寒蛩鸣。

双星在河汉，新伤离别情。谁家砧杵动，良人方远征。

而我晏然卧，凉飔拂画楹。残梦回枕簟，吟哦月影明。
九日洛东亭
司空曙（唐代）

风息斜阳尽，游人曲落间。采花因覆酒，行草转看山。

柳散新霜下，天晴早雁还。伤秋非骑省，玄发白成斑。
蓦山溪 赠卑一翁
王处一（金朝）

欲通微妙，听取些儿活。性定乃神留，一颗圆明运化。灵宫起火，神鼎玉泉流，喷紫焰，辊金丹，表里光明射。银河灌顶，满面天风洒。空外走蟾轮，摆弄周天八卦。双关撞过，真性达穹苍，忘世梦，出阴阳，自在
小雪后牡丹号朝天红者开于县宅西圃
韦骧（宋代）

西林枯蘖著繁霜，一品仙葩独自芳。天意似教惊世俗，岁寒方信属花王。

才迎晓日仍添色，不得春风也倍香。修竹茂松应内愧，后凋从此是寻常。
高士咏·孙公和
吴筠（唐代）

孙登好淳古，卉服从穴居。弹琴合天和，读易见象初。
终日无愠色，恬然在玄虚。贻言诫叔夜，超迹安所如。
改德士颂五首 其五
饶节（宋代）

少年曾著书生帽，老大当簪德士冠。此身无我亦无物，三教空名何处安。
奉和元日赐群臣柏叶应制
赵彦昭（唐代）

器乏雕梁器，材非构厦材。
但将千岁叶，常奉万年杯。
挽刘子仪
王庭圭（宋代）

鬼伯歌朝露，归魂掩夜泉。起家诗礼盛，折桂弟兄贤。

箭落双雕日，君当化鹤年。阿鸿今已贵，飞去欲摩天。
得陈商霖书
王十朋（宋代）

山馆无人慰索居，喜君交契有终初。扁舟方起雪溪兴，尺素又传鱼腹书。

炊黍定寻前日约，题诗宁怨故人疏。好来相共亲灯火，可惜青春度莫虚。
戊申六月十七日齐鲁地大震歌以纪之
颜光敏（清代）

冥海禺强立天门，啄害下人乘夜昏。耳间青蛇双噀火，蜿蜒竞夜蛟螭奔。

穿穷地肺作陶复，谽谺势欲无昆仑。大噬羵羊细蝼蚁，苍生履厚徒惛惛。

千雷万霆伏床下，发声直夺飞廉魂。城郭跳踔金石走，六幕八柱手可扪。

威斧怒划裂平壤，幽光腾闪疑陆浑。黄泉激水立千丈，虹霓交射相并吞。

踉跄裸体走旷野，摩挲大树同鸱蹲。荒鸡不鸣狗乱吠，行冲南纪犹啍啍。

闾门渐返寻骨肉，眼明喜见扶桑暾。恍疑中宵现妖梦，一时庆吊忘饔殄。

共言巨鳌覆公餗，缩颈自请甘钳髡。高陵深谷瞥然改，岳渎亦失公侯尊。

嗟尔东人出兵燹，版筑未就三冬温。焚巫暴尪测天意，疲氓忍使疮痏存。

西方雨雹大如象，探丸篝火惊峰屯。野人习见尚云妄，监门何得彻九阍。

三十年来增户口，祇愁庸调抛见孙。村头一夕遍磷火，旧鬼烦冤安足论。
天竺寺题葛洪井
许浑（唐代）

羽客炼丹井，井留人已无。旧泉青石下，馀甃碧山隅。

云朗镜开匣，月寒冰在壶。仍闻酿仙酒，此水过琼酴。
昔游诗十五首 其八
姜夔（宋代）

青草长沙境，洞庭渺相连。洞庭西北角，云梦更无边。

后有白湖沌，渺莽里数千。岂惟大盗窟，神龙所盘旋。

白湖辛已岁，忽堕死蜿蜒。一鳞大如箕，一髯大如椽。

白身青鬐鬣，两角上捎天。半体卧沙上，半体犹沈渊。

里正闻之官，官使吏致虔。作斋为禳祓，观者足阗阗。

敛席覆其体，数里闻腥膻。一夕雷雨过，此物忽已迁。

遗迹陷成川，中可行大船。是年完颜至，送死江之壖。

或云祖龙谶，诡异非偶然。近日山阳人，采菱不知还。

望见三龙浮，目若电火然。见龙多见尾，少见四体全。

一龙已为异，三者亦罕传。又因渔湖侧，水中忽生烟。

烟中一驴出，绕身步蹁跹。俄随霹雳去，欲语无由缘。

我闻语此事，乘舟往观焉。径往枯葭浦，白鹭争相先。

湖有刘备庙，实司浩渺权。徘徊无所见，归棹月明前。
经谢石潨宅
李秉徵（明代）

叹息君家十二楼，楼中歌舞不曾休。好花三径相援引，美酒千曾迭献酬。

一自昆明遗劫火，遂从南阮学清流。琴棋彻夜无冬夏，燕雀中庭任去留。
寄里中诸友赏菊二首
姜特立（宋代）

梦寐家园百里间，秋来青蕊想班班。
但得诸公为临赏，也如老子对南山。
岳阳纪行
袁宗道（明代）

从石首至岳阳，水如明镜，山似青螺，蓬窗下饱看不足。最奇者青山仅三十里，舟行二日，凡二百余里，犹盘旋山下。日朝出于斯，夜没于斯，旭光落照，皆共一处。盖江水萦回山中，故帆樯绕其腹背，虽行甚驶，只觉濡迟耳。

过岳阳，欲游洞庭，为大风所尼。季弟小修秀才，为《诅柳秀才文》，多谑语。薄暮风极大，撼波若雷，近岸水皆揉为白沫，舟几覆。季弟曰：“岂柳秀才报复耶？” 余笑曰：“同袍相调，常事耳。”因大笑。

明日，风始定。
咏冬至诗
袁淑（南北朝）

连星贯初历，令月临首岁。荐乐行阴政，登金赞阳滞。

收凉降天德，萌华宣地惠。司瑞记夜晞，书云掌朝誓。
咏王霸
强仕（明代）

儒仲有清节，始亦赴徵命。造廷抗高辞，不肯臣万乘。

归来事躬抗，蓬藋掩门径。翩翩故人子，相过容服盛。

一念儿曹羞，客去卧不应。赖有贤妇言，不失初守正。

嘉遁遂终身，清辉两相映。
送赵秋谷之潮州
陈恭尹（清代）

半月五羊城，紫梅开尚浅。何以乐新知，青尊共游衍。

良俦唯二乐，美酝无沈湎。时寻广莫野，或命岢峨艑。

古寺搜碑遗，清溪候潮转。悠然发长啸，倏尔飞雄辩。

归来读君诗，烛下终长卷。如有神物凭，顿使心目展。

东海与泰山，真形入裁剪。人言之子傲，我独钦其善。

群惊叶县龙，信有蜀州犬。性情虽各适，去取良无舛。

倘君非不狂，即我狂难免。寒冬为此别，宿约诚须践。

昌黎驱鳄地，风教今重阐。首路指龙川，君家旧疆畎。

怀古一沈吟，新篇会非鲜。引领望归艎，芳郊及春饯。
和左司张员外自洛使入京中路先赴长安逢立春日…诸公
孙逖（唐代）

拜郎登省闼，奉使驰车乘。遥瞻使者星，便是郎官应。

台妙时相许，皇华德弥称。二陕听风谣，三秦望形胜。

此中暌益友，是日多诗兴。寒尽岁阴催，春归物华证。
祈雨不应
王十朋（宋代）

歉岁还乡益困穷，瓶无储粟酒尊空。醉经且学文中子，闵雨难祈应上公。
卜算子（曹守生朝十二月初六日）
刘克庄（宋代）

东圳宁馨儿，南国循良守。先把炉熏祝帝尧，次祝君侯寿。

广致米商船，多酿兵厨酒。客有须眉似盖延，许至华堂否。
答前人喜杭越二守赓唱
赵抃（宋代）

吴越江分两郡斋，涛音朝夕听风雷。且陪故友閒赓唱，未遂先庐归去来。

时节丰登饶鼓吹，湖山清旷见楼台。中秋明月期公共，万里烟氛彻晓开。
寻蔡冑不见
杨士奇（明代）

空复出城来，问君还城去。寂寂掩双扉，忆君情不叙。
弃妾言
郭翼（元代）

弃妾不足惜，顾顾怀君深。奉妾合欢带，系君明日心。
桂枝香（天柱山房拟赋蟹）
吕同老（宋代）

松江岩侧。正乱叶坠红，残浪收碧。犹记灯寒暗聚，簖疏轻入。休嫌郭索尊前笑，且开颜、其倾芳液。翠橙丝雾，玉葱浣雪，嫩黄初擘。

自那日、新诗换得。又几度相逢，落潮秋色。常是篱边早菊，慰渠岑寂。如今谩江山兴，更谁怜、草泥踪迹。但将身世，浮沈醉乡，旧游休忆。
十六观经颂·佛菩萨像观第八
释遵式（宋代）

诸佛如来法界身，遍入众生一切想。
智者当观此想心，是心即佛菩萨像。
戏答山人赵颍忆山居
李复（宋代）

绿发年来改，相看忆去频。
青山不厌客，黄屦自迷尘。
耳冷泉声淡，松残药灶贫。
白云他日见，应问世间春。
句
蒋梅边（宋代）

引蔓閒花欲透云，托身下倚老松身。
小饮木樨花下
郑刚中（宋代）

东山有佳处，修竹临沧浪。
上下秀色中，木樨寄孤芳。
玉露后丛菊。先作寓蕾黄。
置之婆娑杪，金钉澹荧煌。
或云仙人醉，披披绿罗裳。
随此小佩玦，散落天一方。
我来便酌酒，是否地能详。
但怪秋山老，犹有幽意长。
哦诗未得诗，已照明月光。
乐哉径酩酊，知在夫何乡。
岂非化蝴蝶，以梦棲其旁。
明朝整冠坐，开卷书亦香。
慧初道人归青州养亲
杨亿（宋代）

宴坐禅林度几秋，忽思归养指营邱。
遥知北海孔文举，应重江营汤惠休。
畏日流金征路远，长松偃盖旧房幽。
庭闱晨夕供甘外，高论弥天不易酬。
治乱吟五首
邵雍（宋代）

中原一片闲田地，曾示三皇与五帝。
三皇五帝子孙多，或贱或贫或富贵。
霜夜即景
戴粟珍（清代）

瓦背霜落寒生棱，残月弄影清于冰。空阶但觉露华滴，老竹扑折缠枯藤。

霜气化烟烟入月，月雾含霜皎于雪。漫空乱滚兜罗绵，楼台倒入天际白。

大千都入混茫中，一气鼓出云蓬蓬。我想乾坤未造始，玄黄混沌将无同。

斯时定有方瞳翁，虚无游戏骑白龙。星冠羽帔不可见，似闻仙乐声摇空。

忽然霜飙疾如箭，净扫长天开匹练。楼观城郭出空中，满地霜华飞片片。

兀立我已寒不温，一缕凉澈玻璃魂。闭户方欲觅诗梦，老鹤一声来叩门。
题忠悯公送婿邢得昭归婺女诗后
徐木润（宋代）

中军叹韩甥去，潮州喜湘侄来。
欲识邢郎高谊，但看郑老饯诗。
满庭芳 题石顽老人梅石画帧
程颂万（清代）

怪石欹庭，冻云连屋，高寒爱住山村。清香冷梦，倩影幻湘裙。

寂漠江城独夜，空帘月、瘦到三分。销凝极，东风昨夕，深闭小楼门。

武陵。溪畔路，荒园古树，最忆黄昏。有回廊六曲，黏住吟魂。

纸上墨痕飘落，伶俜蝶、犹恋残春。春来恨，花天鬓影，吹瘦倚阑人。
黄岩溪
孙应时（宋代）

杜鹃声里谷幽幽，绿水平溪日夜流。
花落空山人不到，一种烟雨起春愁。
雨过偶书
王安石（宋代）

霈然甘泽洗尘寰，南亩东郊共慰颜。
地望岁功还物外，天将生意与人间。
霁分星斗风雷静，凉入轩窗枕簟闲。
谁似浮云知进退，才成霖雨便归山。
将池僧舍东轩晓起
张嵲（宋代）

兹轩临绝顶，远与前山平。
睡起月初上，冷冷晓风清。
暗岭跃飞雷，白云出疏星。
四顾莽不辨，惟闻候虫鸣。
居人正酣寝，我已事晨征。
思妇闺中意，游子天外情。
策羸取微径，羁梦何由成。
和答德秀长句
欧阳澈（宋代）

摩云标格儒林秀，濯濯美如春月柳。毫颠文阵轰雷槌，字势龙月翻夭矫。

才名藉甚烛景星，卓然可独尊南斗。缔交云路许攀鳞，谈我谆谆不离口。

层楼长记耸诗肩，吟苦任渠嘲太瘦。惊人险语骨毛寒，元白危坛俱压倒。

读之真恐化雄虹，按剑徘徊方敢造。六丁收拾富巾箱，贪夫探得人间宝。

暗中轻掷道涂人，相视谁论琼玖报。强搜斐句答慇勤，当恕人才有能否。
赠祁君榕湾
戴铣（明代）

巽水当年接太微，至今流派自相依。可胜地远人还杰，岂谓泉甘土又肥。

溪阁为谁留姓字，鹭鸥何处问心机。往来引起风雩咏，童冠相随日暮归。
楞伽晓月
莫与齐（明代）

峡东流正驶，安得此停泓。搔首眺苍旻，孤月楞伽明。

须臾寒潭影，髣髴灵台平。悬崖闻飞瀑，高枕殊凄清。
句
释惠崇（宋代）

寒禽栖古柳，破月入微云。
归田述感 其一
孙毓汶（清代）

江海三年客，萍蓬无定居。此生遭圣代，高枕乃吾庐。

慈竹春阴覆，荒城鲁殿余。开襟驱瘴疠，跋涉体何如。
和萧郎中午日见寄
徐铉（宋代）

细雨轻风采药时，褰帘隐几更何为。岂知泽畔纫兰客，

来赴城中角黍期。多罪静思如剉蘖，赦书才听似含饴。

谢公制胜常闲暇，愿接西州敌手棋。
秋莺诗
李廌（宋代）

秋日生春意，林间闻晓莺。
奈何时序晚，不及候虫鸣。
摇落无多感，芳菲会满城。
好音宜自默，反舌可无声。
素屏
刘攽（宋代）

陋室避尘杂，深居惟此屏。虚空自生白，朴素拟忘形。

画手山林迹，先生几杖铭。长来师绝学，未肯事丹青。
避寇即事十二首 其一
左纬（宋代）

凶贼起何暴，数州俄见残。杀人空骨乱，闻者为心寒。

世治官军怯，城孤守吏难。天兵何日到，泪眼望长安。
寄桂宗敬
杨彝（唐代）

每见临安客，浑无故旧书。客情都易老，乡谊未全疏。

夜月鸾飞远，边云雁过初。陶然樽酒外，幽趣问何如。
东吴乐（尉迟杯）
贺铸（宋代）

胜游地。信东吴绝景饶佳丽。平湖底，见层岚，凉月下，闻清吹。人湖秾李。泛襟袂、香润苹风起。喜凌波、素袜逢迎，领略当歌深意。

鄂君被。双鸳绮。垂杨荫，夷犹画舲相舣。宝瑟弦调，明珠佩委。回首碧云千里。归鸿后、芳音谁寄。念怀县、青鬓今无几。枉分将、镜里华年，付与楼前流水。
南歌子
刘子翬（宋代）

伎俩无多子，逍遥自许时。闲愁且莫著双眉。恰有梅香一点、到幽闺。

宠辱棋翻局，光阴鸟度枝。颓然径醉是便宜。拟倩潭风吹绿、涨瑶卮。
隋堤
吴融（唐代）

搔首隋堤落日斜，已无馀柳可藏鸦。岸傍昔道牵龙舰，

河底今藏走犊车。曾笑陈家歌玉树，却随后主看琼花。

四方正是无虞日，谁信黎阳有古家。
和任比部忆梅
李龙高（宋代）

痛忆梅开易得残，既残憔悴不堪看。
年年长被清香误，争似闲栽竹数竿。
次韵乡人贺归
项安世（宋代）

早知芳树不如归，底用青天接翅飞。
但了寝门安与否，更关城廓是和非。
预愁计日当还次，安得穷年只掩扉。
羡杀能诗西阁老，一庵依旧鬓毛稀。
雪蛆
薛季宣（宋代）

冷冷雪中蛆，皎皎夏之日。藉彼凌厉地，生此柔脆质。

冰山共攸远，玉箸无定匹。安识时有暑，但保岁云慄。

中和叹何居，已热信所必。火鼠可泽浣，朝菌宁晚出。

伯翳为更名，山经注遗逸。
送吴真人持诏宁亲
范梈（元代）

垂杨十二门，旦旦罗鸣驺。千骑万骑中，孰是违世俦。

美哉吴夫子，脱洒住丹丘。气涵群象动，思与万物周。

天马出名驹，逸态横九州。自从下地走，但饮星河流。

明月落中江，倒影射斗牛。飘然持玉节，去犯苍山稠。

紫凤把细华，逶迤仙岩陬。遂经三茅岑，已登阁峰头。

还家拜封君，玉册珊瑚钩。笑问游子衣，不独五色优。

门县朱雀旌，坐拥金明裘。开筵浥芳醴，炰觞进庶羞。

承颜开淑训，慰尔道路修。尔归奉天子，万岁更千秋。

番君大国寿，贺老清湖愁。烟水三万顷，宫袍在扁舟。

荷花合古渡，此处不夷犹。云锦双鸳鸯，悠悠戏汀洲。

东风长年来，扬我阑槛幽。白马络金羁，奈此甚盛休。

侬家阁峰下，霞竹敷稻畴。鹤集偃松雪，青云互绸缪。

自从干戈馀，川岳秋萧骚。骨肉倚四海，风云扰吟讴。

闻君复此去，浩荡怀今游。罢酒黄鹂鸣，高花艳城楼。

良辰难能别，嘉会易为酬。至乐夫子行，子行无滞留。
次韵郑季远国录贤良题余庐山诗记
喻良能（宋代）

青鞋忆昔到庐山，回首清游梦寐间。
忽见广文奇绝句，十年风雨唤仍还。
理公岩
杨蟠（宋代）

日月岩前鸟，秋来不复闻。
达人今已化，名击此山云。
七里滩重送
刘长卿（唐代）

秋江渺渺水空波，越客孤舟欲榜歌。

手折衰杨悲老大，故人零落已无多。